[bookmark: _GoBack]REZOLUTË
PËR VLERËSIMIN E VEPRIMTARISË SË KËSHILLIT DREJTUES 

Kuvendi i Shqipërisë vëren se:
- Këshilli Drejtues i RTSH-së ka bërë përpjekje të vazhdueshme për të rritur imazhin e RTSH-së,  si një  institucion serioz publik kombëtar, siç e përcakton ligji.
- RTSH-ja ka realizuar plotësisht të ardhurat, të cilat janë shpenzuar për veprimtarinë e këtij institucioni në përmirësimin e parametrave cilësorë në shërbim të telespektatorëve.
- Këshilli Drejtues dhe titullarët e RTSH-së janë përpjekur për të realizuar rinovimin  e teknologjisë dhe dixhitalizimin, me qëllim që RTSH-ja të jetë  konkurrenti kryesor në tregun mediatik, por  akoma nuk ka mundur të plotësojë këtë objektiv shumë të rëndësishëm.
- RTSH-ja ka luajtur një rol integrues, duke qenë në qendër të zhvillimeve bashkëkohore midis transmetuesve publikë dhe EBU-së. 
Kuvendi vlerëson se:
- Janë bërë përpjekje  serioze  për përmirësimin e strukturës programore të RTSH-së, duke fituar terren në tregun mediatik, duke nxitur ndjeshëm format sa më gjithëpërfshirëse të dialogimit qytetar, gjë që ka mundësuar rritjen numerike të dëgjuesit dhe teleshikuesit publik ndaj këtij operatori.
- Janë marrë masa për plotësimin e detyrave të ngarkuara  dhe vërejtjeve të bëra   për konsolidimin e mëtejshëm të profilit mediatik shoqëror të RTSH-së, duke thelluar reformat dhe qasjet operative tekniko-ligjore e konceptuale.
- Janë bërë shpenzime efikase në shtimin e prodhimit, blerjen e të drejtave ndërkombëtare të veprimtarive të ndryshme sportive, filmave e programeve të ndryshme.
- Një vend të veçantë në emisionet radiotelevizive duhet të zënë emisionet për kategorinë e personave me aftësi të kufizuar.   
- Strukturat e RTSH-së duhet të rrisin efektivitetin e punës  së tyre për rritjen e të ardhurave të këtij institucioni, veçanërisht nga realizimi i kontratave të ndryshme me palët e treta për transmetime të ndryshme.
Për sa më sipër Kuvendi kërkon nga Këshilli Drejtues dhe strukturat drejtuese të RTSH-së:
- Të bëjnë përpjekjet maksimale  për  rinovimin e teknologjisë dixhitale të RTSH-së dhe përshtatjes të saj me stafin e kualifikuar profesional.
- Duke vlerësuar përpjekjet e vazhdueshme për përmirësimin e strukturës programore të RTSH-së, Kuvendi nxit përdorimin e formave sa më efikase  gjithëpërfshirëse të dialogimit qytetar, të cilat mundësojnë ndjekjen në dinamikë  nga teleshikuesit dhe dëgjuesit ndaj këtij operatori.
- Me qëllim që të realizohet  përmirësimi  teknologjik i infrastrukturës teknike të RTSH-së dhe  kualifikimi profesional i punonjësve, në mbështetje të  nenit 115 të ligjit  nr. 8410, datë 30.9.1998 “Për radion dhe televizionin publik e privat në Republikën e Shqipërisë” të ndryshuar, Këshilli Drejtues dhe Drejtoria e Përgjithshme e Radiotelevizionit Shqiptar të rrisin rendimentin e punës së strukturave  të RTSH-së për rritjen e buxhetit të këtij institucioni mjaft të rëndësishëm, duke siguruar fondet  financiare jo vetëm nga Buxheti i Shtetit, taksa mbi aparatin marrës, por edhe nga kontratat me palët e treta për transmetime të ndryshme, shërbime të tjera programesh, botimet e prodhimeve muzikore, video, audio, librave, gazetave, revistave që lidhen me programet etj.
- Të përgatisin personelin teknik, nëpërmjet trajnimeve profesionale dhe rekrutimit të njerëzve të rinj, të aftë, që i përgjigjen stadit të teknologjisë moderne.

